b'\n_START_ARTICLE_\nRobinson Crusoe saar\n_START_SECTION_\nAjalugu\n_START_PARAGRAPH_\nSaare avastas 1574 Hispaania kapten Juan Fernandez, kes oli \xc3\xbchtlasi esimene, kes saarel maabus. Tema nime kannab kogu saarestik._NEWLINE_Saar kannab Robinson Crusoe nime sellep\xc3\xa4rast, et 1704. aastal elas seal 4 aastat ja 4 kuud t\xc3\xa4ielikus \xc3\xbcksinduses saarele j\xc3\xa4etud Alexander Selkirk. Meremehe saatus on aineseks Daniel Defoe romaanile "Robinson Crusoe". Robinson Crusoe nime andis saarele T\xc5\xa1iili valitsus 1966, varem oli saar tuntud kui M\xc3\xa1s a Tierra, mis t\xc3\xa4hendab hispaania keeles \'maale k\xc3\xb5ige l\xc3\xa4hem saar\', v\xc3\xb5i Aguas Buenas._NEWLINE_14. m\xc3\xa4rtsil 1915 toimus saare l\xc3\xa4hedal M\xc3\xa1s a Tierra lahing, milles 2 Suurbritannia kergeristlejat ja 1 relvastatud kaubalaev kohtasid Saksamaa kergeristlejat, Maximilian von Spee eskaadrisse kuulunud SMS Dresdenit, ja uputasid selle. Hukkus 4 Saksa meremeest, \xc3\xbclej\xc3\xa4\xc3\xa4nud 315 v\xc3\xb5eti vangi._NEWLINE_2010. aasta T\xc5\xa1iili maav\xc3\xa4rin tekitas saarel 5 meetri k\xc3\xb5rguse tsunami, milles hukkus 5 inimest. Tsunami h\xc3\xa4vitas suure osa k\xc3\xbclast.\n_START_SECTION_\nElu saarel\n_START_PARAGRAPH_\nAlates 1977 on kogu saar looduskaitse all, kuna seal elab mitu punasesse raamatusse kantud taimeliiki._NEWLINE_Saarlased elavad peamiselt traditsioonilises stiilis, nad elatuvad peamiselt suurte v\xc3\xa4hkide langustlaste p\xc3\xbc\xc3\xbcgist ja m\xc3\xbc\xc3\xbcgist. Siiski on saarel m\xc3\xb5ned s\xc3\xb5idukid (ehkki pole teid, millel nendega s\xc3\xb5ita), hulk telereid ja satelliitide kaudu toimiv Interneti-\xc3\xbchendus._NEWLINE_Saare l\xc3\xa4\xc3\xa4netipus on v\xc3\xa4ike lennuv\xc3\xa4li. Lennuaeg Santiagost saarele on peaaegu 3 tundi. \xc3\x9chendus lennuv\xc3\xa4lja ja San Juan Bautista k\xc3\xbcla vahel toimub laevadega._NEWLINE_Saarel k\xc3\xa4ib sadu turiste aastas. \xc3\x9cks vaatamisv\xc3\xa4\xc3\xa4rsus on p\xc3\xb5hjalastud Saksa ristleja SMS Dresden.'